Tegundum rafbíla í boði mun fjölga verulega á næstunni vegna nýrra Evrópureglna . Greiningaraðilar spá örum vexti rafbílaframleiðslu næstu ár , ásamt því að evrópskir framleiðendur verði orðnir sjálfum sér nægir um rafhlöður innan fárra ára , sem hingað til hefur hamlað þeim . Nú um áramótin tóku gildi Evrópusambandsreglur sem kveða á um að meðalútblástur allra seldra bíla frá hverjum bílaframleiðanda megi ekki vera yfir 95 grömmum af koltvísýringi á hvern ekinn kílómetra , að viðurlagðri 95 evru sekt fyrir hvert gramm yfir hámarkinu , á hvern seldan bíl innan Evrópusambandsins . Fyrst um sinn verða þó ýmsar tilslakanir . Þau 5% seldra bíla sem menga mest verða ekki talin með , og rafbílar undir 50g / km munu telja tvöfalt . Þá verður bílaframleiðendum leyft að skipa sér í hópa , sem þá verða taldir saman sem einn framleiðandi . Sú heimild verður varanleg , en hinar eftirgjafirnar verða hægt og rólega afnumdar yfir nokkur ár . Áhrif hinna nýju reglna eru talin verða veruleg á komandi árum ; bílaframleiðendur eru þegar farnir að keppast við að hanna rafbíla sem líta munu dagsins ljós á þessu og næstu árum . Umhverfissamtökin Transport & Environment spá því að yfir milljón svokallaðir snúrubílar ( hreinir rafbílar og tengiltvinnbílar , sem eiga það sameiginlegt að hægt er að hlaða þá með snúru ) verði seldir í Evrópu á þessu ári , sem er fjórföldun frá 2018 . Endanlegar sölutölur fyrir árið 2019 liggja ekki fyrir , en á fyrri árshelmingi seldust um kvartmilljón snúrubílar . Hugveitan IHS Markit spáir því að áður en árið er úti muni úrval rafbíla hafa tvöfaldast , og um það bil fjórfaldast frá því sem nú er árið 2025 , en þá verði um 330 ólíkar tegundir í boði . Hugveitan spáir því enn fremur að rafbílaframleiðsla muni hafa sexfaldast árið 2025 frá því sem var 2019 , og nema um fjórum milljónum bíla , eða fimmtungi markaðarins , sem muni meira en duga til að uppfylla skyldur framleiðenda samkvæmt hinum nýju reglum . Eitt helsta vandamál evrópskra framleiðenda við að auka rafbílaframleiðslu hefur verið rafhlöðuframleiðsla , en IHS Markit spáir því að frá og með árinu 2023 muni rafhlöðuframleiðsla Evrópu duga fyrir alla rafbíla framleidda þar , en samanlagt muni geymslugeta framleiddra rafhlaðna nema um 130 gígavattstundum það ár . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .